**Dôvodová správa**

**A. Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov(ďalej len „návrh zákona“) predkladá skupina poslancov Národnej rady Slovenskej republiky.

Vláda Slovenskej republiky od začiatku svojho funkčného obdobia narába s verejnými financiami mimoriadne nehospodárne a neefektívne. Spolu s množstvom škodlivých legislatívnych zmien schválených v tomto volebnom období a faktickým netrestaním korupcie, benevolentnosťou voči ekonomickej trestnej činnosti či zhoršeným výberom daní, prekročil deficit štátneho rozpočtu Slovenskej republiky už druhý rok 5% HDP, pričom ani v najbližších dvoch rokoch tomu s najväčšou pravdepodobnosťou nebude inak.

Vysokým deficitom štátneho rozpočtu a rastúcemu zadĺženiu sa Slovenská republika nevyhne ani napriek dvom schváleným a tretiemu plánovanému konsolidačnému balíčku, ktoré ťarchu zlého hospodárenia štátu ponechali na pleciach bežných ľudí.

Kým bežní občania zápasia s reálnym poklesom príjmov z dôvodu platenia vyššej DPH, vyšších poplatkov, znížením daňového bonusu na dieťa, inflácie, vysokých cien potravín a celkovému zhoršeniu životnej úrovne, poslancom Národnej rady Slovenskej republiky aj prezidentovi Slovenskej republiky má plat opäť narásť. Dňa 4. marca 2025 zverejnil Štatistický úrad Slovenskej republiky priemernú nominálnu mesačnú mzdu v hospodárstve Slovenskej republiky za rok 2024, ktorá je vo výške 1 524 eur a predstavuje medziročný nárast o 6,6%, teda o 94 eur. Tento údaj má priamy vplyv na platové pomery niektorých ústavných činiteľov podľa zákona č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (ďalej len „zákon“).

V praxi to znamená, že v roku 2025 si poslanec Národnej rady Slovenskej republiky (ďalej len „poslanec“), v závislosti od miesta trvalého pobytu, mesačne prilepší o 209 €, resp. o 237 €. Okrem toho bude mať každý poslanec o 254 € vyšší rozpočet na úhradu nákladov spojených so zriadením svojej regionálnej kancelárie, resp. na zvýšenie odmeny pre svojho asistenta. V prípade prezidenta Slovenskej republiky (ďalej len „prezident“) to však znamená medziročný nárast jeho odmeny až o 1 128€.

Akékoľvek navýšenie platov poslancov či prezidenta Slovenskej republiky považujeme v aktuálnej hospodársko-ekonomickej situácii Slovenska za nemorálne. Rovnako je v rozpore s morálkou, že poslanci ako aj pán prezident majú mať vyššie platy za to, že bežným ľuďom zrušili viaceré sociálne opatrenia a zaťažili ich vyššími daňami.

Predkladáme preto návrh zmeny zákona tak, aby nakoniec došlo de facto **k zmrazeniu platov prezidenta, poslancov, asistentov poslancov a výdavkov na prevádzku poslaneckej kancelárie na úroveň z roku 2024.** Keďže spätné zníženie platov od januára 2025 by bolo retroaktívne a v rozpore s ústavou, navrhujeme, aby sa platy poslancov a prezidenta v druhom polroku znížili o dvojnásobok sumy, o ktorú im v prvom polroku majú byť zvýšené v porovnaní s rokom 2024. Tým dosiahneme priemernú výšku platu poslanca v roku 2025 v priemere na úrovni roku 2024.

Návrh zákona má pozitívny vplyv na rozpočet verejnej správy, nemá žiadne vplyvy na podnikateľské prostredie, na služby verejnej správy pre občana, žiadne vplyvy na manželstvo, rodičovstvo a rodinu, žiadne sociálne vplyvy, žiadne vplyvy na životné prostredie a žiadne vplyvy na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

**B. Osobitná časť**

**K Čl. I**

Navrhuje sa tzv. zmrazenie platov vrátane paušálnych náhrad poslancov Národnej rady Slovenskej republiky a prezidenta Slovenskej republiky od 1. júla 2025 do 31. decembra 2025 vo výške určenej v roku 2024.

Zároveň sa navrhuje, aby sa plat a paušálne náhrady vyplácané od 1. júla 2025 do 31. decembra 2025 znížili o sumu, o ktorú sa oproti roku 2024 zvýšil plat a paušálne náhrady vyplatené od 1. januára 2025 do 30. júna 2025.

Okrem platov poslancov NR SR a prezidenta SR sa navrhuje zmraziť aj výšku finančných prostriedkov vyčlenených pre asistenta poslanca a na výdavky na prevádzku poslaneckej kancelárie podľa § 4a ods. 1 druhej vety.

**K Čl. II**

Navrhuje účinnosť zákona od 1. júla 2025.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.

**DOLOŽKA**

**vybraných vplyvov**

**A.1. Názov materiálu:** Návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

*Návrh zákona predpokladá pozitívny vplyv na rozpočet verejnej správy, ktorý spočíva v ušetrení výdavkov na plat a paušálne náhrady prezidenta Slovenskej republiky, 150 poslancov Národnej rady Slovenskej republiky, ich asistentov a výdavkov na poslanecké kancelárie. Z dôvodu nedostupnosti potrebných dát nie je možné tento dopad vyčísliť.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*